google/wiki40b huggingface dataset:
אפרים וולף

אפרים וולף (כ"א באב ה'תר"ף, 5 באוגוסט 1920 - כ"ו בשבט ה'תשס"ג, 29 בינואר 2003) היה יו"ר אגודת חסידי חב"ד בישראל ומנהל ישיבות חב"ד בישראל.

תולדות חייו

נולד בעיר נירנברג שבגרמניה לבנימין ורבקה וולף. בגיל 12 נפטרה אימו. בגיל בר מצווה התוודע לחסידות חב"ד. בשנת 1933, עם עליית הנאצים לשלטון, נמלט עם משפחתו להולנד. בשנת תרצ"ט נסע לרבי יוסף יצחק שניאורסון באוטבוצק, שם התוודע לראשונה גם לחתנו של הריי"צ, הרבי מליובאוויטש.
משם נסע וולף לווילנה ולאודסה, שם עלה על אונייה לארץ ישראל, מהאחרונות שעזבו את אודסה בעת המלחמה. למד בישיבת תורת אמת בירושלים. בה'תש"ב נישא לפסיה, בתו של הרב אברהם פריז.
בשנת ה'תש"ט (1949) מונה למנהל ישיבת תומכי תמימים בלוד, שהוקמה תקופה קצרה קודם לכן. עם התרחבות המוסדות התמנה גם כמנהל ישיבות חב"ד בכפר חב"ד, קריית מלאכי, קריית גת, מגדל העמק וירושלים. זאת בנוסף לניהול בתי הספר למלאכה וכוללי האברכים בכפר חב"ד ובקריית מלאכי.
כיהן כיו"ר אגודת חסידי חב"ד בישראל וכחבר בהנהלת ארגון הגג של חסידי חב"ד בישראל במשך כשלושים שנה, עד 1990 (ה'תש"ן). במסגרת תפקידו ניהל את הקמת שכונות חב"ד בלוד ובקריית מלאכי וסייע בהקמת קריית חב"ד בצפת.
במשך כחמישים שנה היה וולף מראשי עסקני חב"ד בישראל. רוב ההוראות של הרבי לחסידי חב"ד בישראל ניתנו דרכו.
בשנת ה'תש"ן (1990) הודח מתפקידו באגודת חב"ד על ידי בית דין רבני חב"ד בישראל בעקבות תמיכתו בהשתתפות אגודת ישראל בתרגיל המסריח והטענה כי היה שותף בהצגת הרבי מליובאוויטש כמי שתומך במועמדותו של שמעון פרס לתפקיד ראש הממשלה. וולף טען כי הדחתו הונעה משיקולים אישיים של הרבנים, אך הרבנים הציגו מענה כתוב של הרבי ליצחק יהודא ירוסלבסקי שבו הוא מכנה את המערערים על שיקוליהם כ"אנשי מדין" שמטרתם חרחור ריב. מחליפו בראשות אגודת חסידי חב"ד היה שלמה מיידנצ'יק.
וולף נפטר בכ"ו בשבט ה'תשס"ג, ונקבר בהר המנוחות לצד בנו, ברק'ה וולף.
נכדו, זושא וולף, הוציא לאור סדרת ספרים בשם "ימי תמימים" שבה חומר רב על פועלו, מתוך ארכיוניו. הסדרה מונה 8 כרכים. בשנת ה'תשע"ד הוציא את הספר 'עסקנות ציבורית', הכולל התכתבויות בינו לבין הרבי בנושאי עסקנות ציבורית בצירוף תצלומים של ההתכתבויות.
אלישה פוקס

WWE

בתחילת דרכה בארגון ה-WWE, הופיעה פוקס בתוכנית סמאקדאון כמארגנת החתונה של אדג' וויקי גאררו. היא נעלמה מהמסכים, וחזרה בתור המנהלת של DJ Gabriel תחת דמות "טובה". פוקס עשתה את הקרב הראשון שלה ב-ECW בשנת 2009, בו היא הפסידה למתאבקת קייטי לי בורצ'יל. מספר חודשים לאחר מכן, הועברה בדראפט לתוכנית סמאקדאון כדמות "רעה". בקרב הראשון שלה, הצטוותה פוקס עם מישל מק'קול אשר נלחמו נגד מריה וגייל קים. ביוני 2009, פוקס הועברה לתוכנית Raw והמשיכה בדמותה.
ב17 באוקטובר 2019 היא הודיעה על פרישה מהיאבקות

זכייה באליפות הדיוות

ב-"Fatal 4-Way", פוקס התחרתה בקרב מרובע נגד אלופת הדיוות איב טורס, גייל קים ומאריס. היא הצמידה את מאריס לספירת 3 כדי לזכות באליפות הראשונה שלה.
היא הגנה בהצלחה מספר פעמים על האליפות נגד איב טורס. כעבור מספר שבועות, מלינה חזרה לזירה ותקפה את פוקס אחרי סיום הקרב. שבוע לאחר מכן, פוקס הפסידה למלינה בקרב רגיל לא על האליפות. בסאמרסלאם 2010, פוקס הפסידה את אליפות הדיוות למלינה, אחרי חודשיים שבהם החזיקה את התואר.

העברה ל-Raw וחזרה לסמאקדאון

לאחר ההפסד של אליפות הדיוות, אלישה המשיכה בתוכנית Raw והופיע בעיקר בתוכנית WWE Superstars. לאחר כמה חודשים של הפסדים בארגון אלישיה פוקס הועברה בדראפט לסמאקדאון. ב-6 במאי 2011, אלישה נלחמה בקרב הבכורה שלה בסמאדקאון אחרי שהועברה בדראפט. בקרב זה היא הפסידה לליילה ולאחר מכן הותקפה על ידי קארמה. במהלך ההתקפה, אלישה נפצעה בכתפה ורק לאחר שלושה שבועות, ב-27 במאי, אלישה חזרה לזירה בקרב זוגות עם טאמינה נגד AJ וקייטלין, אלישה וטאמינה ניצחו בקרב אחרי שאלישה ביצעה את תרגיל הסיום שלה, בעיטת המספריים. שבוע לאחר מכן בשלישי ביוני אלישה המשיכה ברצף הניצחונות שלה שוב בקרב זוגות, ולאחר כמה שבועות שוב המשיכה ברצף הפעם בקרב יחידים.
בסוף אוגוסט 2011, פוקס הותקפה על ידי נטליה אחרי קרב זוגות שבהם נטליה ופוקס הפסידו, ובכך בעצם הפכה פוקס לדמות "טובה" בשבועות הבאים אלישה התחילה להתאחד עם איב טורס וקלי קלי נגד הדיוות נטליה ובת' פיניקס, מה שהשלים את הפיכת הדמות של פוקס לדמות "טובה". ב-17 בנובמבר 2011, אלישה ניצחה את נטליה בקרב יחידים והמשיכה ברצף ניצחונות.
2017
ב-2017 הועברה פוקס לתוכנית RAW והתקיים טורניר ה-CWC CLASSIC בו השתתף המתאבק הישראלי נועם דר שהתחיל יריבו עם המתאבק סדריק אלכסנדר האמריקאי שגם השתתף בטורניר ואלישה הייתה החברה של סדריק אך דר רצה אותה ולבסוף התקיים ביניהם קרב בו המנצח יהיה החבר של אלישה בקרב דר ניצח ואלישה נהפכה לחברתו מאוחר יותר ב-2017 בסוף שנת 2017 התחיל לחזר אחרי אלישה המתאבק ריץ' סוואן שהתחיל יריבות עם נועם דר עקב כך ובאחת התוכניות אלישה עזבה את דר ורצתה לתת נשיקה לסוואן אך סוואן סירב ואמר לה שזה בגלל שהוא חבר של סדריק והוא לא יצא עם מישהי ששברה לסדריק את הלב יום לאחר מכן דר ניצח באחת הקרבות שלו ואלישה חזרה אליו יום לאחר מכן בתוכנית RAW המתאבקת סשה בנקס ניצחה את אלישה אחרי שקפצה מהחבל השלישי עם ברכיים על אלישה אך השופט לא שם לב לכך שרגלה של אלישה התחמקה מכך והעניק את הניצחו לבנק שבוע לאחר מכן בתוכנית נוספת של RAW ניצחה אלישה את סשה בנקס בקרב חוזר אחרי תרגיל הסיום שלה בעיטת המספריים.
מדינת שומר הלילה

מדינת שומר הלילה הוא מונח מתחומי מדע המדינה והפילוסופיה הפוליטית המתאר צורת ממשל שבה המדינה מתערבת בצורה מינימלית בחיי האזרחים, והממשל מוגבל למספר פונקציות בלבד הכוללות הגנה על זכויות וחירויות אזרחי המדינה ושמירה על ביטחונם באמצעות צבא ומשטרה, ובתי משפט שימנעו תוקפנות, גניבה, הפרת חוזים והונאה. שם השיטה מרמז על תפקידה המינימלי של המדינה, והיא משמשת כמין "שומר לילה" הדואג רק לשלום האזרחים.
בריטניה של המאה ה-19 נחשבת למודל של מדינת שומר לילה ביחס לשאר המדינות האירופאיות באותה תקופה.

אטימולוגיה

המונח נטבע על ידי הסוציולוג הגרמני פרדיננד לסל בנאום בברלין ב-1862. לסל ביקר את התפיסה ה"בורגנית" של מדינה שתפקידה כשל "שומר הלילה", המגן מגניבה בלבד. המונח הפך במהרה לתיאור של ממשלה "קפיטליסטית", על אף שבאותה תקופה המונח "ליברליזם" קיבל משמעות יותר פרוגרסיבית. הכלכלן לודוויג פון מיזס טען שלסל ניסה לגחך את מודל הממשל המוגבל, אך הוא עדיין לא פחות מגוחך בהשוואה לממשלות אחרות אשר מעסיקות את עצמן "בהפצת עיתונים, ייצור כפתורי מכנסיים ובהכנת כרוב כבוש".

צידוקים

ליברלים מצדיקים את המודל בכך שהוא הגזירה הלוגית המתאימה מעקרון האי-תוקפנות. הם טוענים שאנרכיזם כשלעצמו אינו פרקטי מפני שאין בכוחו לאכוף את עקרון אי התוקפנות, ובגלל שאכיפת החוזים פתוחה לתחרות אין הכרח שמישהו ישמור על עקרון אי התוקפנות. הפילוסוף הליברטריאני רוברט נוזיק עסק במושג בספרו "אנרכיה, מדינה ואוטופיה". 
לטענתו, יש להפריד לחלוטין בין החלק הציבורי לחלק הפרטי במדינה, ובה בעת לצמצם מאוד את הכוח והשליטה של המדינה על הפרט. נוזיק גרס כי יש להפריט את הכול ולא לתת למדינה יכולת שליטה כלשהי על הפרט או על זכויותיו. חריגה של המדינה לסמכויות מעבר להגנה ואכיפת חוזים תוביל להפרת הזכויות של אזרחי המדינה.
אנסטסיה, נסיכת אנהלט

ביוגרפיה

אנסטסיה נולדה ב-22 בדצמבר 1940 ברגנסבורג, בוואריה והייתה הילדה היחידה של אויגן, נסיך אנהלט ואנסטסיה יונגמייר ונכדתו של אדוארד, דוכס אנהלט, השליט הלפני האחרון של דוכסות אנהלט. 
ב-23 ביוני 1962 התחתנה אנסטסיה בווה, וו, שווייץ עם מריה עמנואל, מרקיז מייסן, בנם הבכור של פרידריך כריסטיאן, מרקיז מייסן ואליזבת הלנה, נסיכת טורן וטקסיס, אולם לא היו להם ילדים.
כפל מטריצות

באלגברה ליניארית, כפל של מטריצות מוגדר כך שמכפלת המטריצות המייצגות של שתי העתקות ליניאריות היא המטריצה המייצגת את הרכבת ההעתקות.
המכפלה של מטריצות היא אסוציאטיבית ודיסטריביוטיבית ביחס לחיבור, אבל אינה חילופית (כלומר, בדרך כלל ).
המכפלה של מטריצה  במטריצה  מוגדרת רק כאשר מספר העמודות של  שווה למספר השורות של , ואז מספר השורות במכפלה  שווה למספר השורות של , ומספר העמודות שווה למספר העמודות של .
ממבט ראשון נראה אולי שיותר טבעי להכפיל מטריצות איבר איבר, אבל דרך זו אינה שימושית או מועילה במיוחד.

מטריצות מיוחדות

לשתי מטריצות יש תפקיד מיוחד ביחס לכפל: מטריצת האפס (שכל רכיביה אפסים) היא נייטרלית ביחס לחיבור (כלומר, ), ותוצאת הכפל במטריצת האפס היא תמיד אפס (). מטריצת היחידה , שהיא מטריצה ריבועית, שרכיבי האלכסון שלה הם 1 ושאר הרכיבים אפס, היא נייטרלית ביחס לכפל (כלומר, ).
אוסף המטריצות הריבועיות מעל שדה, עם פעולת החיבור הרגילה והכפל שהוגדר כאן, הוא חוג פשוט.

סיבוכיות הכפל

הכפלת שתי מטריצות ריבועיות בגודל n על n על פי ההגדרה דורש סיבוכיות של סדר גודל n בשלישית פעולות.
ב-1969 הראה וולקר שטראסן כי ניתן להכפיל מטריצות באופן יעיל יותר ("אלגוריתם שטראסן") של  (בערך 2.807). שיפורים נוספים הורידו את החזקה ל-2.376 (על ידי דון קופרסמיט ושמואל וינוגרד, 1987), ואז ל-2.373 (2010). זו הסיבוכיות הטובה ביותר הידועה, אם כי הקבועים העצומים הופכים את האלגוריתם הזה לתאורטי בלבד.

מכפלה טנזורית של מטריצות

מכפלה טנזורית או  "מכפלת קרונקר" ( על-שם לאופולד קרונקר ) של מטריצות  ו- היא מטריצה , המורכבת מהכפלת הרכיבים של A במטריצה B, במתכונת .
לדוגמה:
.
פעולה זו אינה קומוטטיבית, אבל היא מקיימת .
תמר אריאב

תמר אריאב היא פרופסור לחינוך, נשיאת מכללת בית ברל ויו"ר ועד ראשי המכללות האקדמיות לחינוך.

אודות

סיימה תואר דוקטורט בחינוך עם התמחות בתכנון לימודים, הוראה והערכה מאוניברסיטת פנסילבניה בשנת 1983.
היא החלה ללמד במכללת בית ברל בשנת 1985 בשנת 2008 מונתה אריאב לנשיאת מכללת בית ברל. בשנת 2009 נבחרה לעמוד בראש רמ"א - פורום ראשי המכללות האקדמיות לחינוך. בחודש מאי 2005 החליטה המועצה להשכלה גבוהה (מל"ג) להקים ועדה בראשותה של פרופ' אריאב, מסקנות הוועדה הובילה לגיבוש "מתווים מנחים להכשרה להוראה במוסדות להשכלה גבוהה בישראל" ב-21.11.2006.
נשואה לגד אריאב, פרופסור בפקולטה לניהול באוניברסיטת תל אביב והם מתגוררים ברעננה.
קבוצת ראות - מחזון למדיניות

קבוצת ראות היא עמותה ישראלית, המגדירה עצמה כקבוצת השפעה ואסטרטגיה, שואפת להבטיח את חוסנם ושגשוגם של מדינת ישראל, החברה הישראלית והעם היהודי. העמותה הוקמה בשנת 2004 תחת השם "מכון ראות" על ידי גידי גרינשטיין.

מתודולוגיית פיתוח ידע

שיטות העבודה בקבוצת ראוּת מבוססות על יישום של חבילה הכוללת תאוריה, מתודולוגיה ותוכנה שפותחו על ידי חברת PRAXIS בראשות ד"ר צבי לניר הפועלת בתחום עיצוב המדיניות המערכתית (Systemic Policy Design). באמצעות חבילה זו מאתרת קבוצת ראות נקודות עיוורון בתהליכי מדיניות. לקבוצת ראות גם תפיסת השפעה הרואה בקבוצה זרז הדוחף לשינוי מערכתי.

סוגיות בביטחון לאומי עם דגש על אתגר הדה לגיטימציה של מדינת ישראל

קבוצת ראות יצרה שיתופי פעולה רבים סביב אתגר הדה-לגיטמציה, בין השאר, עם הקהילה היהודית בלונדון, הוועד היהודי האמריקאי והליגה נגד השמצה. בינואר 2018 הושק "צוות חומת אש" (Firewall Israel) אשר מטרתו להעצים את הרשת הפרו-ישראלית באמצעות מחקר ואסטרטגיה ממוקדים באזורי עיוורון של הרשת הפרו-ישראלית, מינוף פלטפורמות קיימות, והעצמת ארגונים אחרים באמצעות תהליכי ייעוץ שאנחנו מובילים תוך שימוש במתודולוגיה של ראות. בעבר עסק מכון ראות גם בסוגיית התהליך המדיני וממדים שונים של תפיסת הביטחון הלאומית.

חזון ישראל 15- קפיצת מדרגה כלכלית חברתית לישראל

ראות מקדמת מאז הווסדה את חזון ישראל 15 שמטרתו שיפור איכות החיים של תושבי ישראל. לשם כך, פותחה אסטרטגית פעולה ברמה הלאומית, האזורית והעירונית שמטרתה קידום צמיחה מכלילה לכלל תושבי ישראל. ראות הפעילה שני פיילוטים בשטח: בצפת ובגליל המערבי, לגיבוש מודל עבודה שרלוונטי לערים ואזורים אחרים. בשנת 2015 הוקם מרכז קפיצת מדרגה כמיזם ללא כוונת רווח שמטרתו להפיץ את המודל בשטח. המרכז פועל בגליל, בנגב המערבי, בקריית מלאכי, בתל אביב ובמקומות נוספים. היבט מרכזי בחזון זה נגע בחשיבות של הקהילות כחלק מהמכלול הכלכלי-חברתי בישראל.

יחסי מדינת ישראל והעם היהודי

ראות הצביעה כבר ב-2008 על הפער בין ישראל ליהדות העולם, ומקדמת גישה חדשה למערכת היחסים הזו המבוססת על עמיות יהודית. בהקשרים אלה, ראות פרסמה מחקרים שעוסקים בישראלים בתפקיד ישראלים בחו"ל כגשר בין ישראל לקהילות היהודיות, בתפיסת 'תיקון עולם' כערך מאחד לעם היהודי ובעתידה של ישראל כמדינת הלאום של העם היהודי. בסוף שנת 2018 קבוצת ראות השיקה את "תנועת הציונות של המאה ה-21" (The Z21 Movment), אשר פועלת בעיקר בארצות הברית ובישראל במטרה לרתום מנהיגות חברתית לקחת בעלות על מערכת היחסים בין ישראל לעם היהודי, בהתבסס על הסכמה שישראל היא מדינת הלאום של העם היהודי, ושלישראל ולקהילות יהודיות בחו"ל יש השפעה משותפת ומכרעת על עתידו של העם היהודי.

TOM: Tikun Olam Makeres

מיזם של קבוצת ראות שהושק ביולי 2014, ומהווה תנועה עולמית של מייקרים: אנשי טכנולוגיה, פיתוח, מעצבים ומהנדסים, אשר עוסקים בתיקון עולם באמצעות פיתוח של אבות טיפוס של מוצרים המיוצרים בטכנולוגיה מתקדמת כפתרון לצרכים חברתיים נדירים. החזון של TOM הוא לשפר את איכות חייהם של 250 מיליון אנשים תוך עשור. בשלב הראשון מתמקד TOM בפיתוח פתרונות לאנשים עם מוגבלות שאין לה מענה של השוק. באמצעות פלטפורמת אינטרנט ותהליך העבודה המתאים, מייצר המיזם ידע בקוד פתוח, העומד לרשותם של אנשים בכל העולם. באופן זה מבטא TOM את הערך היהודי העתיק של “תיקון עולם”, אשר עומד בבסיס חזונה של ראות, ומיישם את משימתה של ראות להוביל שינוי חיובי ומהותי למען עתידם של מדינת ישראל, העם היהודי והעולם כולו.
אחיות

עלילה

הסדרה עוסקת בארבע אחיות המתגוררת באילינוי, אלכס העשירה הנשואה למנתח פלסטי, טדי האלכוהוליסט לשעבר, ג'ורג'י, עקרת בית ופרנקי, אשת עסקים המכורה לעבודתה. אביהם של הארבעה רצה מאוד שיוולדו לו בנים וקרא לכל אחת מבנותיו בכינויים גבריים ועקב עבודת אביהם כרופא הוא נעדר רבות מהבית ואמם סבלה מהזנחה. בשתי העונות הראשונות של הסדרה כל פרק התחיל בכך שארבע האחיות יושבות ביחד בסאונה ומדברות ביניהם.
האגודה הבינלאומית לוולקנולוגיה ולכימיה של פנים כדור הארץ

האגודה הבינלאומית לוולקנולוגיה ולכימיה של פנים כדור הארץ (באנגלית: International Association of Volcanology and Chemistry of the Earth's Interior), או בראשי תיבות שמה באנגלית IAVCEI, היא אגודה בינלאומית היוזמת מחקרים בוולקנולוגיה, משקיעה מאמצים למנוע או לצמצם את הסכנות מהתפרצויות געשיות, ויוזמת מחקרים בתחומים נושקים כדוגמת גאוכימיה ופטרולוגיה של סלעי יסוד, גאוכרונולוגיה, מרבצים של מינרלים שמקורם געשי והפיזיקה של יצירת ועליית מאגמה במעטפת העליונה ובקרום. זוהי אחת משמונה האגודות של האיגוד הבינלאומי לגאודזיה וגאופיזיקה (International Union of Geodesy and Geophysics בראשי תיבות IUGG).
את האגודה מפעילה ועדה מנהלת שחבריה מתחלפים מדי ארבע שנים. הוועדה קובעת את מדיניות האגודה, ומיישמת אותה באמצעות ועדות משנה וקבוצות משימה. האגודה מוציאה לאור את כתב העת Bulletin of Volcanology (עלון הוולקנולוגיה).

היסטוריה

האיגוד הבינלאומי לגאודזיה וגאופיזיקה בראשי תיבות IUGG, ארגון בלתי-ממשלתי, הוקם ב-1919. גם מחלקת הוולקנולוגיה של ה-IUGG הוקמה ב-1919, והיא הייתה הגרעין שממנה נוצרה אחר-כך ה-IAVCEI. היא הוקמה רשמית באספה הכללית הראשונה של ה-IUGG (רומא, 1922). שמה שונה ל"האגודה הבינלאומית לוולקנולוגיה" (International Association of Volcanology בראשי תיבות IAV) באספה הכללית הרביעית של ה-IUGG (סטוקהולם, 1930). הכללים והתקנון של ה-IAV אושרו בהלסינקי ב-1960 ועברו רביזיה בציריך ב-1967, ובקנברה ב-1979. שמה הנוכחי של האגודה אומץ ב-1967 במטרה ליצור אחידות עם שמה של האגודה המשלימה במסגרת ה-IUGG - "האגודה הבינלאומית לסייסמולוגיה ופיזיקה של פנים כדור הארץ" (International Association of Seismology and the Physics of the Earth's Interior בראשי תיבות IASPEI).‏

פרסומים

Bulletin of Volcanology (עלון הוולקנולוגיה) הוא הביטאון של האגודה. הוא החליף את הביטאון Bulletin Volcanologique שיצא לאור לראשונה ב-1922.
האגודה הדפיסה 22 כרכים של "הקטלוג של הר הגעש הפעילים של העולם". על הכוונה להוציא את ה"קטלוג" הוחלט ב-1924, והוא החל לצאת לאור ב-1948 כאשר נקבעו החלוקה לאזורים והפורמט. הכרך הראשון, על אינדונזיה יצא לאור ב-1951, והכרך ה-22 על ניו זילנד יצא לאור ב-1967.
יורוטריפ

תקציר הסרט

לאחר שסקוטי (סקוט מקלוביץ) נזרק על ידי חברתו פיונה (קריסטין קרוק), הוא יוצא יחד עם חברו הטוב קופר (ג'ייקוב פיטס) לאירופה על מנת לפגוש את חברתו הגרמנייה מיקה (ג'סיקה בוהרס). המטרה הסופית שלהם היא להגיע לברלין, אך עקב שרשרת של טעויות הזוג חוצה את אירופה ומגיע לברלין רק אחרי תלאות רבות.
בתחילה נוחתים סקוטי וקופר בלונדון, שם הם מגיעים בטעות לפאב של אוהדי אולטראס של המועדון מנצ'סטר יונייטד. אוהדים אלה מייצגים בסרט את האנגלים, שמתוארים כחוליגנים, שתיינים וחזיריים, המסוגלים מצד שני לקיים דיונים מעמיקים על נושאים שברומו של עולם. סקוטי וקופר מוצאים את עצמם נוסעים עם האוהדים הפנאטיים לפריז על מנת לצפות במשחק של מנצ'סטר, ובהזדמנות הראשונה שלהם הם בורחים מאוטובוס האוהדים.
לאחר שהם מגיעים לפריז, קופר וסקוטי נפגשים עם חבריהם, התאומים ג'יימי (טרוויס ווסטר) ואחותו ג'ני (מישל טרכטנברג) ומתכננים להמשיך איתם את המסע. ג'יימי מציע לחבורה לבקר בלובר, שם בעודם הם עומדים בתור, סקוטי מסתבך בקטטה עם צרפתי המחופש לרובוט.
התחנה הבאה של החבורה היא אמסטרדם, אך על מנת להגיע אליה על החבורה לנסוע ברכבת. ברכבת זאת מסתבכת החבורה, ובמיוחד ג'יימי, עם איטלקי שמטריד אותם מינית.
לאחר שהחבורה מגיעה לאמסטרדם היא מתפצלת ולכל אחד קורה מקרה משונה ביותר עם ההולנדים המקומיים, המוצגים בסרט כחולי מין. ג'יימי מצליח לפתות מוכרת מקומית בעזרת מצלמתו בעוד שסקוט וג'ני אוכלים חומיות, בחושבם בטעות כי בעוגיות יש חשיש. קופר שנכנס למכון ליווי מקומי בשם ונדרסקס, הנראה תמים לכאורה. בחושבו כי סוף סוף ישיג "סקס אירופאי משוגע", כדבריו, הוא מולך שולל על ידי מאדאם ונדרסקס (לוסי לולס). בתחילה הכול נראה כשורה אך לאחר שהוא נקשר, מגלה קופר כי הגיע למאורת סאדו-מאזו אפלה שבה שני גברים הקרויים האנס וגרויבר (בפרפראזה לסרט "מת לחיות") מתעללים בו, בין היתר תוך כדי שימוש במכשיר דילדו תלת ראשי משונה הקרוי פלוגנגצ'יימן ( Fluggaenkoecchicebolsen) 
אחרי שהחבורה עוזבת את אמסטרדם הם עולים על משאית הנהוגה בידי מזרח אירופאי שיכור במטרה להגיע לברלין, אך תוכניתם משתבשת והם מגיעים לברטיסלאבה, המייצגת בסרט את מזרח אירופה ומתוארת כאזור עני ונחשל. הם מקבלים יחס של מלכים בתמורה לדולרים אמריקאיים בודדים.
לאחר שהם עוזבים את ברטיסלאבה, הם מגיעים לבסוף לברלין. מיקה, הסיבה שבגללה סקוטי יצא למסע, כלל אינה נמצאת שם. אביה מספר כי היא נסעה לרומא ומתכננת לעזוב את יבשת אירופה לטיול יום אחרי.
על מנת לממן את הנסיעה לרומא, ג'יימי מוכר את מצלמתו היקרה והם טסים ליעדם. לאחר שהם מגיעים לרומא סקוטי מוצא בסופו של דבר את מיקה, אחרי שזוהה בטעות כאפיפיור.
בסוף הסרט ג'יימי נשכר כמדריך טיולים, קופר וג'ני מתחילים לצאת ואילו סקוט מקבל חדר משותף בקולג' עם מיקה.
איוואן סטריניץ'

קריירת מועדונים

סטריניץ' התחיל את הקריירה שלו במחלקת הנוער של היידוק ספליט. בשנת 2006 הצטרף ללה מאן ב' הצרפתית וכעבור שנה חזר לקרואטיה והצטרף להרוואטסקי דרגווליאץ.
בקיץ 2008, סטריניץ' היה קרוב לסיכום עם דינמו זאגרב, אך בסופו של דבר חזר לספליט. סטריניץ' ערך את הופעת הבכורה שלו בספליט במשחק הליגה נגד זאדאר, בו ניצחה ספליט 0-1. בעונת 2009/2010, סטריניץ' הצליח לבסס את מעמדו כשחקן הרכב בקבוצה, וב-31 באוקטובר סטריניץ' כבש את שער הבכורה שלו בקריירה בניצחון 1-2 נגד דינמו זאגרב.
ב-27 בינואר 2011 סטריניץ' חתם בדניפרו מליגת העל האוקראינית תמורת 4 מיליון אירו. ב-6 במרץ 2011, סטריניץ' ערך את הופעת הבכורה שלו בקבוצה בתיקו 2-2 נגד טאבריה סימפרופול. לאחר שבעונתו הראשונה, סטריניץ' שיחק רק 6 משחקים, בעונת 2011/2012 סטריניץ' הפך לשחקן הרכב בקבוצה ורשם בה 27 משחקי ליגה.
ב-5 בינואר 2015, סטריניץ' עבר בהעברה חופשית לנאפולי מהסרייה א'.
ב-31 באוגוסט 2017 חתם בסמפדוריה ששילמה 2 מיליון אירו תמורתו.
ב-2 ביולי 2018 חתם במילאן לשלוש עונות, חודש לאחר מכן התגלתה בעיה בליבו שהשביתה אותו במשך כל העונה. ב23 באוגוסט 2019 סיכם עם הקבוצה על שיחרורו.

קריירה בינלאומית

ב-19 במאי 2010 סטריניץ' ערך את הופעת הבכורה שלו בנבחרת קרואטיה בניצחון 0-1 נגד אוסטריה. סטריניץ' משמש כמגן השמאלי הבכיר בהרכב הנבחרת, והוא השתתף עמה ביורו 2012, יורו 2016 ומונדיאל 2018.
קולסום עבדאללה

ביוגרפיה

עבדאללה נולדה בארצות הברית להורים פקיסטנים מבני הפשטו. אביה מטנגי, ואמה מצ'רסאדה. היא הבכורה מבין חמשת ילדיהם. היא למדה הנדסת מחשבים באוניברסיטת מרכז פלורידה, וקיבלה דוקטורט מהמכון הטכנולוגי של ג'ורג'יה. היא מדענית נתונים בחברת טכנולוגיה באטלנטה.
היא התחילה להרים משקולות בתור תחביב, שעד מהרה הפך לרציני. היא למדה טאקוונדו והשלימה תעודת הכשרה בקרוספיט, והרימה משקולות כחלק מהאימוניה. היא התחילה להתחרות בהרמת משקולות בשנת 2010, ועברה את הדרישות להתחרות באליפות ארצות הברית הפתוחה ובאליפות הלאומית. אך כשנרשמה להתחרות, היא נפסלה מתחרות כי אסור היה לה להתחרות בחג'אב, שהיא לובשת באורח קבע מטעמי דת, ובגוף מכוסה. על פי כללי הפדרציה הבינלאומית להרמת משקולות, באותה העת, היה על תלבושות המתחרות להיות ללא צוורון, ועל המרפקים והברכיים להיות חשופות, כדי שהשופטים יוכלו לראות שהפרקים נעולים כהלכה. עבדאללה הגישה בקשה לוועדה האולימפית של ארצות הברית, אשר מפקחת על הענף, לשנות את חוקי הלבוש בתחרות. הוועדה דחתה את בקשתה.
אך ההחלטה הסופית הייתה בידי הפדרציה הבינלאומית. המועצה ליחסים אמריקאים-אסלאמים (CAIR) שמעה על סיפורה, והציעה לה סיוע, ודרכם עבדאללה המשיכה במאמציה. הם העלו מספר נושאים בפני הפדרציה, ובתקשורת: ברמה הטכנית, שהחוק האמריקאי לספורט חובבני ואולימפי דורש שאנשים יוכלו להשתתף "ללא אפליה על בסיס גזע, צבע, דת, מין, גיל או מוצא לאומי, ועם הזדמנות הוגנת לשימוע עבור כל ספורטאי, מאמן, מנהל, או שופט חובבן לפני שהוא ייפסל מהשתתפות". הטענה הייתה שהחוקים בפועל מונעים השתתפות של מוסלמיות, בהפרה של החוק, וכן שלא נערך שימוע הוגן בנושא. בנוסף, עבדאללה הדגישה שהרמת משקולות היה תמיד ספורט בו גברים היו דומיננטיים, אך יותר ויותר נשים מתחרות בענף, ושיש לקחת בחשבון את צורכיהן ולשקול שינויים בהתאם. וכן, שבארצות הברית, ומוסלמיות מתמודדות באופן מוגבר בהגבלות במגוון ענפי ספורט, ושיש צורך לטפל בנושא.
הפדרציה דנה בנושא. כדי לאפשר לשופטים לשפוט את טכניקת המתמודדות, היא לא יכלה לאפשר לעבדאללה ללבוש את הבגדים המשוחררים שנהגה ללבוש, אך כפשרה, הסכימה לאפשר לה ולמתחרות עתידיות ללבוש בגד גוף צמוד המכסה את כל גופן, וכיסוי ראש המשאיר את פניהן חשופות. ובסוף יוני 2011, הוועדה האולימפית הוציאה הודעה לגבי קבלת ההחלטה, וכך התאפשר לעבדאללה להתחרות באליפות ארצות הברית ביולי 2011, ואחר כך באליפות העולם בהרמת משקולות של שנת 2011, בה ייצגה את פקיסטן. בכך, הפכה למרימת המשקולות הראשונה של פקיסטן בתחרות בינלאומית, וכן הראשונה להתחרות בכיסויי ראש וגוף. התחרות הבינלאומית השנייה שלה הייתה באליפות אסיה של 2012 בקוריאה הדרומית.

פעילות והכרה

הסיפור שלה הכה גלים, והיא הוזמנה לדבר בפני מחלקת המדינה בראשותה של הילרי קלינטון על המאבק שלה. היא פתחה אתר ודף פייסבוק כדי להמשיך ולקדם הזדמנויות לספורטאיות שדתן דורשת ביגוד מכסה, ולסלול דרך להשתתפות נשים מתרבויות שונות מרחבי עולם, תוך התעלות על דעות קדומות לגבי מגדר, גזע, ודת.
ב-2014, עבדאללה הייתה אחת הנשים בסרט התיעודי The Pakistan Four, שחקר משמעויות חדשות להיות אישה פקיסטנית מוסלמית. היא זכתה בפרס ג'ורג'יה למוסלמי/ת המשפיע/ה. היא חברה ב"צוות שירזנאן" ("Team Shirzanan" - בפרסית, נשים גיבורות), קבוצת רכיבת אופניים תחרותית של נשים מוסלמיות, ומשמשת בו כדוברת. הקבוצה כוללת נשים מכל העולם המוסלמי, כולל ערב הסעודית, איראן, אפגניסטן, מצרים וירדן, כל אחת עם הישגים ומאבקים משלה בנושא גישה לתחרות בתחומה (טיפוס הרים, קרטה, כדורסל ועוד). היא גם שגרירת ספורט עבור ארגון שירזנאן, המקדם זכויות וגישה לנשים מוסלמיות בספורט.
שיירת סוחרים

שיירת מסחר הייתה שיטת המסחר העיקרית בין ישויות-מדיניות שונות בעולם העתיק, ובעולם הישן. השיטה הייתה מקובלת עד להצלחתה של המהפכה התחבורתית בשנת 1770, שהייתה נגזרת של המהפכה התעשייתית. משעה שהחל שימוש ברכבות להעברת משא, פחת השימוש בשיירות מסחר באופן בולט, עד שנעלם כליל.
שיירות היו נוהגות לחנות או לפרוק את סחורותיהן במבצרים. בארצות המזרח התיכון, היה זה קורה גם בחאנים.

נתיבי מסחר עיקריים בעולם העתיק

דרך המשי, היו נתיבים עיקריים בהם הועבר משא למרכז ומזרח אסיה. דרך הבשמים שימשה לאפריקה.

צומתי מסחר

ניתן למנות ארצות שונות, כגון ארץ ישראל, ארץ המגף, עיראק, וסין, כצומתי מסחר עיקריים, זאת בשל מיקומן הגאוגרפי, אשר היה נוח למסחר. הנוחות תבטא בראש ובראשונה במאפיינים כגון צורת הארץ, מזג האוויר, איכות השלטון, מגוון המכר, והטכנולוגיה, שהייתה מתקדמת פחות או יותר במקומות השונים.
הארי קיין (אצן)

ביוגרפיה

קיין גדל באיסט אנד לונדון למשפחה ממוצא רוסי ופולני. אמו ואחיו הצעיר סטלני נפטרו כשהיה בן 10, עקב שריפה בביתם החדש.
באליפות בריטניה לנוער שנערכה בשנת 1952 זכה קיין בשתי מדליות זהב, בריצת 120 יארד משוכות (99 ס"מ) בתוצאה של 15.4 שניות ובריצת 200 יארד (76 ס"מ) בתוצאה של 23.3 שניות.
בתחרויות האתלטיקה של המכביה הרביעית שנערכו בשנת 1953 זכה קיין במדליית זהב בריצת 400 מטר בשיא מכבי חדש של 50.5 שניות, לפני לוינזון (51.0 שניות) ור. יפה (51.0 שניות), שניהם מארצות הברית.
באליפות בריטניה שנערכה בשנת 1954 קבע קיין בריצת 440 יארד משוכות שיא אנגליה חדש של 53.4 שניות במשחקי חבר העמים שנערכו בונקובר, קולומביה הבריטית, קנדה בתחילת אוגוסט אותה שנה הוא זכה במדליית כסף בריצת 400 יארד משוכות בתוצאה של 53.3 שניות, אחרי דייוויד לין מאוסטרליה שקבע שיא משחקים חדש של 52.4 שניות ולפני בוב שאו מוויילס (53.3 שניות). בתחרות שנערכה בלונדון ב-13 באוקטובר אותה שנה הוא קבע שיא בריטניה חדש של 51.5 שניות, שדירג אותו במקום חמישי בעולם בשנה זו.
בתחרות שנערכה במוסקבה, רוסיה ב-11 בספטמבר 1955 קבע קיין בריצת 400 מטר משוכות תוצאה של 52.5 שניות.
באולימפיאדת מלבורן (1956) סיים קיין במקום 11 בריצת 400 מטר משוכות בתוצאה של 52.95 שניות, בשלב המוקדמות הוא קבע תוצאה של 51.85 שניות ועלה מהמקום השביעי.
בתחרות שנערכה בלונדון ב-8 ביוני 1957 קבע קיין בריצת 400 מטר משוכות תוצאה של 51.6 שניות, שדירגה אותו במקום עשירי בעולם בשנה זו. בתחרויות האתלטיקה של המכביה החמישית שנערכו בספטמבר אותה שנה הוא זכה ב-3 מדליות, 2 זהב ו-1 כסף. מדליות זהב, בריצת 400 מטר בשיא מכבי חדש של 49.0 שניות, לפני אירווין דרדיק מארצות הברית (49.8 שניות) ודוד אברמוביץ' מאוסטרליה (51.2 שניות) ובכך הגן על תוארו ובריצת 400 מטר משוכות בתוצאה של 54.2 שניות, לפני רוברט ריטנברג מארצות הברית (54.8 שניות). מדליית כסף, בריצת 200 מטר משוכות בתוצאה של 25.3 שניות, אחרי רוברט ריטנברג (24.4 שניות) ולפני אלן קליין מארצות הברית (27.0 שניות).